
ACTA APOSTOLICAE SEDIS 


COMMENTARIUM OFFICIALE 


ACTA PII PP. XII 


LITTERAE ENCYCLICAE 


AD VENERABILES FRATRES PATRIARCHAS, PRIMATES, ARCHIEPISCOPOS, 
EPISCOPOS ALIOSQUE LOCORUM ORDINARIOS, PACEM ET COMMU- 
NIONEM CUM APOSTOLICA SEDE HABENTES: DE SACRA VIRGINITATE. 


PIUS PP. XII 


VENERABILES FRATRES 
SALUTEM ET APOSTOLICAM BENEDICTIONEM 


Sacra virginitas et perfecta illa castitas, quae divino est 
consecrata famulatui, in pretiosissimis procul dubio annume- 
rantur thesauris, quos Ecclesiae Auctor ab se conditae societati 
quasi hereditate reliquit. 

Hoc profecto in causa fuit cur Sancti Patres asseverarent 
virginitatem perpetuam excelsum esse munus a christiana re- 
ligione invectum. Ac iure meritoque animadvertunt antiquita- 
tis ethnicos Vestalibus hanc morum condicionem non nisi ad 
certum imperavisse tempus;* et cum in Vetere Testamento 
virginitas servanda ac tuenda praecipiatur, id iuberi tantum ut 
praevium matrimonii postulatum;’* ac praeterea — quod scri- 
bit Ambrosius* — « etiam templo Hierosolymis fuisse legimus 


1 Cfr. S. AmBROS., De virginibus, lib. I, c. 4, n. 15; De virginitate, c. 3, n. 13; P. L. 
XVI, 193, 269. 

2 Cfr. Ex. XXII, 16-17; Deut. XXII, 23-29; Hecli. XLII, 9. 

3 §. AmBros., De virginibus, lib. I, c. 3, n. 12; P. L. XVI, 192. 


11 - Acta, vol. XXI, n. 5. — 16-5-1954. 

virgines. Sed quid dicit Apostolus? “ Haec autem omnia in 
figura contingebant illis, ” * ut essent indicia futurorum ». 

Siquidem inde ab Apostolorum aetate haec virtus in Ec- 
clesiae viridario viget ac florescit. Quod in Apostolorum Actis* 
scribitur quattuor Philippi diaconi filias fuisse virgines, id pro- 
fecto potius quam iuventutem, earum significat vitae statum. 
Ac non multum post temporis spatium Ignatius Antiochenus 
virgines salutando commemorat,* quae iam, una cum viduis. 
Smyrnensis christianorum communitatis haud mediocris pars 
erant. Secundo autem saeculo — ut S. Iustinus testatur — 
«multi quidem et multae, annos sexaginta et septuaginta nati, 
a pueris Christi disciplina imbuti, incorrupti perseverant ».’ 
Pedetemptim, virorum mulierumque numerus, qui suam casti-° 
tatem Deo devoverant, succrevit; parique modo eorum muneris, 
quo in Ecclesia fungebantur, momentum haud parum inva- 
luit, ut fusius in Nostra Constitutione Apostolica Sponsa Christi 
exposuimus. 

Ac praeterea Sancti Patres — ut Cyprianus, Athanasius, 
Ambrosius, Ioannes Chrysostomus, Hieronymus, Augustinus 
aliique non pauci — de virginitate scribendo, eam summis ex- 
tulerunt laudibus. Haec autem Sanctorum Patrum doctrina, ab 
Ecclesiae Doctoribus et a christianae asceseos Magistris decursu 
saeculorum aucta, multum profecto confert ad firmum in utrius- 
que sexus christianis vel excitandum, vel iam conceptum con- 
firmandum propositum perfecta se Deo devovendij castitate at- 
que in ea ad mortem usque perseverandi. 


Maior est, quam ut dinumerari possit multitudo eorum qui, 

ab Ecclesiae initiis ad nostra usque tempora, suam castitatem 

Deo obtulerunt, alii quidem illibatam suam virginitatem conser- 

: vando, alii vero, coniuge defuncto, perpetuam viduitatem eidem 
consecrando, alii denique, suorum peccatorum paenitentes, vi- 

tam omnino castam eligendo; omnes autem eodem concordi pro- 


I Cor. X, 11. 

* Act. XXI, 9. 

* Cfr. 8S. Ienat. AntIocH., Ep. ad Smyrn., c. 13; ed. Funk-Diekamp, Patres Apo- 
stolici, vol. I, p. 286. 

? §. Iustin., Apol. I pro christ., c. 15; P. G. VI, 349. 

* Cfr. Const. Apost. Sponsa Christi; A. A. S. XLIII, 1951, pp. 5-8. 

posito praestantes, nempe in perpetuum a carnis delectationibus 
propter Deum abstinendi. Quod igitur Sancti Patres de virgini- 
tatis gloria et merito praedicarunt, his omnibus invitatio, fir- 
mamentum ac robur sit, ut immobiliter in sacrificio oblato per- 
severent, neu quidquam vel minimum, super Dei altare positi 
holocausti partem tollant sibique vindicent. 

Dum autem in hac perfecta castitate unum ex tribus votis 
innititur, quibus religiosus status constat,° atque eadem ab 
Ecclesiae latinae clericis in maioribus ordinibus constitutis re- 
quiritur’*® et ab Institutorum Saecularium sodalibus exigitur, 
ipsa nihilo secius etiam apud non paucos floret, qui ad laicorum 
ordinem omnino pertinent; viri enim et mulieres habentur, qui 
in statu publico perfectionis non constituuntur, et tamen a ma- 
trimonio delectationibusque carnis ex proposito vel voto privato 
se omnino abstinent, ut liberius proximis inserviant et ut faci- 
lius arctiusque cum Deo animum coniungant suum. 


Ad ‘hos singulos universos dilectissimos filios ac filias, qui 
corpus animumque suum quomodocumque Deo consecrarunt, 
Nos paternum convertimus animum, eosdemque ut propositum 
sancte susceptum confirmare diligenterque efficere velint adhor- 
tamur quam maxime. 

Cum autem nonnulli hodie habeantur, qui a recto itinere hac 
in re declinantes matrimonium adeo extollant, ut illud reapse 
virginitati praeponant, ideoque Deo dicatam castitatem et ec- 
clesiasticum coelibatum detrectent, Nos doctrinam de excelso 
virginitatis munere in praesens potissimum declarare ac tueri 
apostolici officii conscientia postulat, ut veritatem catholicam 
adversus hos errores defendamus. 


I 


Imprimisque animadvertendum putamus id ex ipsius Di- 
vini Sponsi labiis Ecclesiam deprompsisse, quod de virginita- 
tis doctrina praecipuum est. 


® Cfr. O. I. C., can. 487. 
10 Cfr. O. I. O., can. 132 § 1. 
 Cfr. Const. Apost. Provida Mater, art. III, § 2; A. A. S. XX XIX, 1947, p. 121. 

Cum enim discipulis gravissima viderentur matrimonii 
vincula et incommoda, quae eorum Magister loquendo fecerat 
manifesta, cumque eidem dixissent: « Si ita est causa homi- 
nis cum uxore, non expedit nubere », ** Iesus Christus respondit 
non omnes capere verbum istud, sed quibus datum esset; quos- 
dam enim naturae defectu, alios hominum violentia et pravi- 
tate a matrimonio impediri, alios vero sponte ac propria vo- 
luntate ab eo abstinere, idque « propter regnum caelorum »; 
atque hisce verbis concludit: « Qui potest capere, capiat ».* 

Hac igitur sententia divinus Magister, non de corporeis agit 
ad matrimonium ineundum impedimentis, sed de spirituali 1i- 
berae voluntatis proposito se perpetuo a nuptiis et a corporis 
delectationibus abstinendi. Eos enim, qui iisdem sua sponte se 
fore renuntiaturos decrevere, cum eis comparando, qui vel na- 
tura, vel hominum vi ad eandem renuntiationem coguntur, 
nonne Divinus Redemptor illud nos docet, castitatem nempe, 
ut perfecta reapse sit, oportere perpetuam fore ? 


Huc accedit — quod Sancti Patres Ecclesiaeque Doctores 
praeclare docuere — virginitatem non esse christianam virtu- 
tem, nisi eam « propter regnum caelorum »* amplectamur; hoc 
est, nisi eiusmodi vitae institutum idcirco suscipiamus, quo fa- 
cilius divinis rebus vacare possimus, quo tutius aeternam ali- 
quando assequamur beatitatem, quo expeditius denique cete- 
ros etiam ad caelorum regnum, sollerti data opera, conducere 
possimus. 

Non ii igitur christianorum christianarumve virginum ho- 
norem sibi vindicare queunt, qui vel ob nimium sui ipsorum 
studium matrimonio abstineant, vel ea de causa ut ab eius 
oneribus refugiant, uti Augustinus admonet,** vel etiam ut, 
phariseorum more, suorum corporum integritatem superbe 
ostentent, quod quidem Gangrense iam Concilium improbat, 
ne virgo vel continens a matrimonio tamquam abominando 


1 MatrH. XIX, 10. 

3 Ibid., XIX, 11-12. 

“ Ibid., XIX, 12. 

1% §. AuGuUSTIN., De sancta virginitate, c. 22; P. L. XL, 407. 

recedat et non propter ipsam virginitatis pulchritudinem et 
sanctitatem.** 

Ac praeterea gentium Apostolus, caelesti instinctu afflatus, 
haec animadvertit: « Qui sine uxore est, sollicitus est quae 
Domini sunt, quomodo placeat Deo... Et mulier innupta et 
virgo cogitat quae Domini sunt, ut sit sancta corpore et spi- 
ritu ».*” Hoc igitur primarium propositum est, haec praecipua 
christianae virginitatis ratio: ad divina nempe unice conten- 
dere ac mentem animumque convertere; Deo in omnibus pla- 
cere velle; eum impense recogitare; eidemque corpus ac spiri- 
tum omnino consecrare. 

Hoc modo Iesu Christi sententiam et Apostoli gentium do- 
ctrinam Sancti Patres nullo non tempore interpretati sunt: ete- 
nim inde a prisca Ecclesiae aetate virginitatem reputarunt cor- 
poris animique consecrationem Deo delatam. Itaque S. Cypria- 
nus @ virginibus requirit « ut quae se Christo dicaverint, a car- 
nali concupiscentia recedentes, tam carne, quam mente se Deo 
voverint..., nec ornari iam aut placere cuiquam nisi Domino 
suo studeant ».'* Ulterius autem procedens Hipponensis Epi- 
scopus haec asseverat: « Neque et ipsa, quia virginitas est, sed 
quia Deo dicata est honoratur. ... Nec nos hoc in virginibus 
praedicamus quod virgines sunt, sed quod Deo dicatae pia con- 
tinentia virgines ».** Sacrae vero theologiae principes, S. Tho- 
mas Aquinas” ac 8. Bonaventura,*! Augustini auctoritate in- 
nixi, virginitatem edocent virtutis firmitate non pollere, nisi a 
suscepto voto oriatur eam illibatam perpetuo servandi. Et sane 
Christi sententiam de perpetua abstinentia a matrimonio ii ma- 
xime perfectissimeque ad effectum deducunt, qui voto perpetuo 
eam servandi se obligant; neque iure asseverari potest eorum 
propositum, qui sibi quandam ab eo resiliendi apertam viam 
reservare velint, melius esse atque perfectius. 


16 Cfr. can. 9; Mansi, Coll. concil., II, 1096. 

17 J Oor. VII, 32, 34. 

18 §. Cypr., De habitu virginum, 4; P. L. IV, 443. 

19 §. AuGustTIN., De sancta virginitate, cc. 8, 11; P. L. XL, 400, 401. 
20 §. THom., Summa Th., II-II, q. 152, a. 3, ad 4. 

21 §. Bonav., De perfectione evangelica, q. 3, a 3, sol. 5. 

Quod quidem perfectae castitatis vinculum Sancti Patres 
habuerunt veluti quoddam spiritualis matrimonii genus, quo 
animus cum Christo coniungitur; ideoque eo usque nonnulli 
processere, ut datam fidem, si hac in re violaretur, cum adul- 
terio compararent.” Itaque S. Athanasius scribit Catholicam 
Ecclesiam solitam esse eas appellare sponsas Christi, quae virgi- 
nitatis virtute polleant.** Et S. Ambrosius, presse de sacra vir- 
gine scribendo, haec habet: « Virgo est, quae Deo nubit ».** 
Immo, ut ex eiusdem Mediolanensis Doctoris scriptis patet, *° 
iam a quarto saeculo consecrationis virginum ritus, valde illi 
similis erat, quo Ecclesia in matrimonii benedictione nostris 
hisce temporibus utitur. *° 

Eadem de causa Sancti Patres virgines adhortantur ut suum 
ipsarum divinum Sponsum vehementius adament, quam eum 
diligerent, cum quo fuissent matrimonio coniunctae; eiusque 
voluntati nullo non tempore cogitando agendoque obtempe- 
rent.*’ Haec siquidem iisdem Augustinus scribit: « Toto corde 
amate speciosum forma prae filiis hominum: vacat vobis, libe- 
rum est cor a coniugalibus vinculis. ... Si ergo magnum amorem 
coniugibus deberetis, eum propter quem coniuges habere nolui- 
stis, quantum amare debetis ? Toto vobis figatur in corde qui pro 
vobis est fixus in cruce ».** Quod ceteroquin iis sensibus propo- 
sitisque respondet, quae Ecclesia ipsa a virginibus eo die postu- 
lat, quo Deo rite consecrantur, eas invitans ut haec verba profe- 
rant: « Regnum mundi et omne ornamentum saeculi contempsi 
propter amorem Domini Nostri Iesu Christi, quem vidi, quem 
amavi, in quem credidi, quem dilexi ».** Nihil aliud igitur est, 
quod ‘virginem suaviter compellit ad corpus animumque suum 
Divino Redemptori omnino consecrandum, nisi ipsius amor, 


* Cfr. S. Crpr,, De habitu virginum, o. 20; P. L. IV, 459. 

#3 Cfr. S. ArHanas., Apol. ad Oonstant., 33; P. G. XXV, 640. 

24S. AmMBROS., De virginibus, lib. I, c. 8; n. 52; P. L. XVI, 202. 

* Cfr. Ibid., lib. III, ec. 1-3, nn. 1-14; De institutione virginis, oc. 17, nn. 104-114; 
P. L. XVI, 219-224, 333-336. 

26 Cfr. Sacramentarium Leonianum, XXX; P. L. LV, 129; Pontificale Romanum: 
De benedictione et consecratione virginum. 

%? Cfr. S. Crpr., De habitu virginum, 4 et 22; P. L. IV, 443-444 et 462; S. AmBRos., 
De virginibus, lib. I, c. 7, n. 37; P. L. XVI, 199. 

** §. AuGusTIN., De sancta virginitate, cc. 54-55; P. L. XL, 428. 

2° Pontificale Romanum: De benedictione et consecratione virginum. | 

quemadmodum S. Methodius, Olympi Episcopus, pulcherrima 
haec verba eam loquentem inducit: « Omnia ipse tu, Christe, 
mihi es. Tibi me servo castam et, splendentem tenens lampadem, 
tibi, Sponse, occurro ».*° Christi amor utique est, qui virgini 
suadet ut intra monasterii saepta confugiat, ibique perpetuo 
maneat, ad expeditius ac facilius caelestem Sponsum contem- 
plandum et diligendum; et qui eam impense excitat ad miseri- 
cordiarum opera proximorum causa ad mortem usque viribus 
omnibus suscipienda. 

De iis vero viris, « qui cum mulieribus non sunt coinquinati, 
virgines enim sunt »,** Apostolus Ioannes asseverat: « Hi se- 
quuntur Agnum quocumque ierit ».**? Quod igitur iis omni- 
bus adhortamentum S. Augustinus impertit, meditemur: « Se- 
quimini Agnum, quia et Agni caro utique virgo... Merito eum 
sequimini virginitate cordis et carnis quocumque ierit. Quid 
est enim sequi nisi imitari? Quia Christus pro nobis passus est 
relinquens nobis exemplum, sicut ait Apostolus Petrus, “ut 
sequamur vestigia eius ” ».** Siquidem hi omnes discipuli spon- 
saeque Christi virginitatis institutum amplexi sunt, ut ait S. Bo- 
naventura, « propter conformitatem ad Christum sponsum, ad 
quem virgines conformes facit ».°* Eorum enim incensae erga 
Christum caritati haud satis esse poterat animi vinculis una 
cum eo coniungi, sed necesse omnino erat ut haec eadem cari- 
tas eius virtutum imitatione comprobaretur, peculiarique modo 
eius conformitate vitae, quae omnis fuit in bonum, in salutem- 
que humani generis acta. Si sacerdotes, si religiosi viri mulie- 
resque, si ii denique omnes, qui quavis ratione divino se devo- 
verunt famulatui, perfectam castitatem colunt, idcirco hoc pro- 
fecto evenit, quod Divinus eorum Magister virgo fuit ad suae 
usque vitae obitum. Ita exclamat 8. Fulgentius: « Hic est autem 
Unigenitus Dei Filius, unigenitus etiam Virginis filius, unus om- 
nium sacrarum virginum sponsus, sanctae virginitatis fructus, 


30S. MetHopius OLympt, Convivium decem virginum, orat. XI, c. 2; P. G. 
XVIII, 209. 

1 Apoc. XIV, 4. 

Ibid. 

33 T Petr. II, 21; S. AuGustin., De sancta virginitate, c. 27; P. L. XL, 411. 

% 8. Bonav., De perfectione evangelica, q. 3, a. 3. 

decus et munus, quem corporaliter sancta virginitas peperit, cui 
spiritualiter sancta virginitas nubit, a quo sancta virginitas fe- 
cundatur ut perseveret intacta, a quo decoratur ut permaneat 
pulchra, a quo coronatur ut regnet perenniter gloriosa ».* — 


Heic autem opportunum ducimus, Venerabiles Fratres, enu- 
cleare magis ac declarare diligentius qua de causa Christi amor 
generosos commoveat animos ad matrimonio abstinendum; et 
quae arcana intercedant vincula virginitatem inter et christia- 
nae caritatis perfectionem. Iam ex ea, quam supra rettulimus, 
Iesu Christi sententia innuitur perfectam eiusmodi a matrimo- 
nio abstinentiam homines exonerare gravibus eius muneribus 
atque officiis. Divino autem afflante Spiritu gentium Apostolus 
liberationis huius causam hisce verbis proponit: « Volo autem 
vos sine sollicitudine esse... Qui autem cum uxore est, sollicitus 
est quae mundi sunt, quomodo placeat uxori, et divisus est ».*° 
Quam ad rem tamen animadvertendum est Apostolum non id- 
circo improbare viros quod de suis uxoribus solliciti sint, neque 
uxores reprehendere quod suis coniugibus placere enitantur; 
sed asseverare potius eorum animos divisos esse inter coniugis 
amorem et Dei dilectionem, atque acribus distringi. curis, qui- 
bus ob initi connubii officia haud facile possint divinarum rerum 
meditationi vacare. Siquidem coniugii officium, quo tenentur, 
clare imperat: « Erunt duo in carne una ».*’ Namque coniuges, 
cum in tristibus, tum in laetis rerum adiunctis, mutuis vinculis 
colligantur. ** Facile igitur intellegitur cur ii, qui se divino fa- 
mulatui mancipare cupiant, virginalis vitae institutum veluti 
quandam liberationem amplectantur, hoc est ut plenius queant 
Deo servire et ad proximorum viribus omnibus conferre bonum. 
Quomodo enim poterat — ut exempla proponamus — mirabilis 
ille evangelicae veritatis praeco, S. Franciscus Xaverius, quo- 
modo poterat misericors ille pater pauperum, S. Vincentius a 
Paulo, studiosissimusque ille iuventutis educator, S. Ioannes 


35 S. FuLGENT., Epist. 3, c. 4, n. 6; P. L. LXV, 326. 
% IT Cor. VII, 32-33. 

37 Gen. II, 24; Cir. Matte. XIX, 5. 

%8 Cfr. I Oor., VII, 39. 

Bosco, ac indefessa illa « mater emigrantium », 8. Francisca 
Xaveria Cabrini, ingentia exantlare incommoda laboresque, si 
suae Cuiusque subolis suique coniugis debuissent corporis ani- 
mique necessitatibus consulere ? | 


Aliud praeterea in causa est, cur ii omnes, qui se Deo proxi- 
morumque saluti omnino devovere percupiant, virginitatis in- 
stitutum amplectantur. Illud siquidem est, quod Sancti Patres 
asseverarunt, de utilitatibus edisserentes, quas ii assequi pos- 
sunt, qui idcirco eiusmodi corporis delectationibus omnino 
abstinent, ut aptius spiritualis vitae elationibus delectentur. 
Procul dubio — quod ipsi quoque palam animadverterunt — 
huius generis voluptas, quae ex matrimonio legitime oritur, 
haud improbanda in se est; quin immo castum connubium pe- 
culiari sacramento nobilitatur ac consecratur. Verumtamen est 
pari modo concedendum inferiores humanae naturae facultates, 
post miserum Adae casum, rectae rationi obsistere atque inter- 
dum etiam ad inhonesta facienda hominem compellere. Ut enim 
scribit Doctor Angelicus, usus matrimonii « retrahit animum ne 
totaliter feratur in Dei servitium ». °° 

- Quam quidem spiritualem corporis animique libertatem ut 
sacrorum administri adipiscantur, utque terrenis negotiis ne 
implicentur, Latina Ecclesia ab iisdem postulat ut volentes li- 
bentesque perfectae castitatis obligationi pareant.*’ « Quodsi 
eiusmodi lex — ut a Decessore Nostro imm. mem. Pio XI asser- 
tum est — Orientalis Ecclesiae administros non omnino tenet, 
iisdem tamen etiam ecclesiasticus coelibatus honori ducitur; 
atque interdum — cum praesertim de summis agitur hierarchiae 
gradibus — necessario requiritur atque praecipitur ». ** 

Considerandum praeterea est sacrorum administros, non 
idcirco solummodo quod apostolico munere funguntur, sed id- 
circo etiam quod altari inserviunt, matrimonio omnino absti- 
nere. Etenim, si iam Veteris Testamenti sacerdotes, dum tem- 


3° §. Toom., Summa Th., II-II, q. 186, a. 4. 

4° Cfr. O. I. O., can. 132, § 1. 

41 Cfr. Litt. Ene. Ad catholici sacerdotii fastigiwm, A. A. S. XXVIII, 1936, 
pp. 24-25. 

pli servitio fungebantur, ab usu matrimonii abstinebant, ne a 
Lege, sicut et ceteri homines, immundi declararentur, “? quanto 
magis opportunum est Iesu Christi administros, qui cotidie 
Eucharisticum offerunt Sacrificium, perpetua castitate pollere ? 
Ad .perfectam hanc sacerdotum continentiam quod attinet, 
S. Petrus Damiani haec interrogando admonet: « Si igitur 
Redemptor Noster tantopere dilexit floridi pudoris integrita- 
tem, ut non modo de virgineo utero nasceretur, sed etiam a 
nutritio virgine tractaretur, et hoc, cum adhuc parvulus vagiret 
in cunis, a quibus nunc, obsecro, tractari vult corpus suum 
cum iam immensus regnat in caelis? » “* 


Hac de causa imprimis asseverandum est — quod luculen- 
ter Ecclesia docet — sanctam virginitatem excellentia sua ma- 
trimonio praestare. Id iam Divinus Redemptor utpote perfe- 
ctioris vitae consilium discipulis suaserat;‘* ac Paulus Apo- 
stolus, postquam de patre, qui filiam suam matrimonio iungit, 
dixit: « Bene facit », haec continuo adicit: « Et qui non iun- 
git, melius facit ».** Qui quidem Apostolus nuptias cum vir- 
ginitate comparando, sententiam suam non semel, at praeser- 
tim verbis hisce aperit: « Volo enim omnes vos esse sicut 
meipsum... Dico autem non nuptis et viduis: bonum est illis, 
si sic permaneant, sicut et ego».“* Si igitur virginitas, ut 
scripsimus, matrimonio praestat, id potissimum procul dubio 
ex eo evenit, quod ad excellentiorem assequendum finem spe- 
ctat;*’ ac praeterea quod etiam efficacitate summa confert ad 
sese omnino divino servitio mancipandum; dum contra illius 
animus, qui coniugii vinculis negotiisque implicatur, plus mi- 
nusve « divisus » “* est. 

Quodsi fructuum copiam consideramus, qui ex ea oriuntur, 


42 Cfr. Lev. XV, 16-17; XXII, 4; I Sam. XXI, 5-7; cfr. 8. Smic. Papa, Ep. ad 
Himer. 7; P. L. LVI, 558-559. 

« S. Perrus Dam., De coelibaiu sacerdotum, c. 3; P. L. CKLV, 384. 

44 Mattu. XIX, 10-11. 

4 I Oor., VII, 38. 

46 Ibid., VII, 7-8; cfr. 1 et 26. 

4? Cfr. S. Taom., Summa Th., II-II, q. 152, aa. 3-4. 

# Cfr. I Cor., VII, 33. ; 

tum procul dubio eius excellentia maiore in luce ponitur: « si- 
quidem ex fructu arbor agnoscitur ». “° 


Cum ad innumerabilem illam virginum apostolorumque pha- 
langem mentem convertimus, qui a prima Ecclesiae aetate ad 
nostra usque tempora nuptiis abstinuere, ut facilius pleniusque 
in proximorum salutem amore Christi incumberent, atque ita 
miranda prorsus religionis caritatisque incepta provexere, tum 
facere non possumus quin summa suavissimaque afficiamur 
laetitia. Nam, etsi nolumus, ut aequum est, aliquid ex eorum 
meritis, ex eorumque apostolatus fructibus detrahere, qui in 
Actionis Catholicae agminibus militantes, eos etiam salutari 
navitate sua attingere possunt, quos haud raro nequeunt sacer- 
dotes et religiosi viri mulieresque; nihilominus postremis hisce 
maiore ex parte novimus eiusmodi caritatis opera procul dubio 
esse tribuenda. Hi enim hominum vitam, quavis aetate et 
quavis rerum condicione, generoso animo comitantur ac re- 
gunt; et quotiescumque fatigati vel infirmi decidunt, sacrum 


eiusmodi munus aliis persequendum quasi hereditate commit- 


tunt. Itaque haud raro fit ut, vixdum natus, infans virginali- 
bus excipiatur manibus, eique nihil desit, quod deinde ipsa 
mater impensiore amore impertire possit; item, grandiculus fa- 
ctus ac ratiocinationis compos, illis educandus concreditur qui 
eius mentem christianae doctrinae praeceptis instruant, eius 
animum opportunis disciplinis excolant, eiusque ingenium et 
indolem recte conforment; si quis aegritudine laborat vel impli- 
catur morbis, ei praesto sunt qui, caritate Christi compulsi, eius 
valetudinem sollicitis curis consentaneisque remediis confirmare 
enituntur; si parentibus orbatur, si rerum angustiis animique 
miseriis exagitatur, si in vincula coniectus est, non destituitur 
solaciis auxiliisque, sed sacrorum administri, religiosi viri, sa- 
craeque virgines eum veluti aegrotans mystici Iesu Christi cor- 
poris membrum miserabundi respicientes, haec Divini ipsius 
Redemptoris verba in memoriam revocabunt: « Esurivi enim, 
et dedistis mihi manducare; sitivi, et dedistis mihi bibere; 
hospes eram, et collegistis me; nudus, et cooperuistis me; in- 


Marra. XII, 33. 

firmus, et visitastis me; in carcere eram, et venistis ad me... 
Amen dico vobis, quamdiu fecistis uni ex his fratribus meis 
minimis, mihi fecistis ».*° Quid vero dilaudando dicamus de 
divini verbi praeconibus, qui longe a patria sua infidelium 
multitudines, gravissimos exantlando labores, ad christia- 
nam fidem convertunt? quid de sacris Christi sponsis, quae 
eis adiutricem navant operam pretiosissimam ? Eis singulis uni- 
versis haec verba, quae in Apostolica Adhortatione Menti No- 
strae scripsimus, libenter tribuenda repetimus: « ... Coelibatus 
lege, potius quam paterni muneris officium omnino amittat Sa- 
cerdos, in immensum revera adauget, quandoquidem non ter- 
renae huic ac caducae vitae subolem parit, sed caelesti perpe- 
tuoque mansurae ».* 

Virginitas praeterea non ob externa solummodo incepta et 
opera, quibus ii facilius ac plenius se devovere possunt, qui- 
cumque eam amplectuntur, fecunda est, sed ob perfectae etiam 
erga proximos caritatis formas, hoc est ob adhibitas eorum 
causa incensas supplicationes, et ob gravia incommoda hac ea- 
dem de causa sponte libenterque tolerata; quibus quidem Dei 
famuli ac Iesu Christi sponsae — ii praesertim atque illae, qui 
intra coenobii saepta aetatem traducunt — totam suam conse- 
crarunt vitam. 

Ac denique ipsa Christo consecrata virginitas talem per se 
testatur fidem ad caelorum regnum quod attinet, talem prae- 
bet erga Divinum Redemptorem amorem, ut haud mirum sit 
eam uberes edere sanctitatis fructus. Virgines siquidem iique 
omnes, qui apostolatui se dedunt, perfectaeque se devovent ca- 
stitati, excelsa suae vitae sanctimonia Ecclesiam decorant paene 
innumeri. Virginitas enim eiusmodi spiritualem vim in animos 
inserit, quae ad martyrium etiam, si opus sit, compellere queat; 
idque luculentissime historia docet, quae tot virginum agmina 
omnium admirationi proponit, ab Agnete Romana ad Mariam 
Goretti. 

Nec sine causa virginitas virtus angelica dicitur; quod qui- 
dem S. Cyprianus virginibus scribens iure meritoque asseve- 


5° MaTTH. XXV, 35-36, 40. 
51 A. A. 8. XLII, 1950, p. 663. 

rat: « Quod futuri sumus, iam vos esse coepistis. Vos resur- 
rectionis gloriam in isto saeculo iam tenetis, per saeculum sine 
saeculi contagione transitis. Cum castae perseveratis et virgi- 
nes, Angelis Dei estis aequales ».** Animo purissimae vitae 
sitienti ac desiderio flagranti assequendi regni caelorum, virgi- 
nitas praebetur «sicut pretiosa margarita», propter quam ali- 
quis « vendidit omnia quae habuit et emit eam ».** Ii vero, qui 
matrimonio iuncti sunt ac vel ipsi, qui in vitiorum caeno pervo- 
lutantur, cum virgines suspiciunt, candidae earum puritatis 
splendorem haud raro admirantur, seseque permoveri sentiunt 
ad aliquid assequendum quod sensuum delectationes exsuperet. 
Quod Aquinas asseverat, haec scribens: « virginitati... attri- 
buitur excellentissima pulchritudo », ** id procul dubio in causa 
est cur virgines suo exemplo omnes alliciant. Ac praeterea hi 
omnes viri ac mulieres, per suam perfectam castitatem, nonne 
patefaciunt quam maxime, hoc animi imperium in corporis 
motus esse divini auxilii effectum atque validae virtutis si- 
gnum ? 

Hoc autem peculiari modo considerare placet, quod suavissi- 
mus est virginitatis fructus: sacras nempe virgines manifestam 
ac quasi ante oculos ponere perfectam ipsius Ecclesiae matris 
virginitatem, suaeque ipsarum cum Christo arctissimae coniun- 
ctionis sanctitudinem. Quibus verbis Pontifex utitur sacran- 
darum virginum ritus peragens ac Deum suppliciter adprecans, 
ea sapientissime hac praesertim de causa scripta fuere: « ut 
exsisterent sublimiores animae, quae in viri ac mulieris copula 
fastidirent connubium, concupiscerent sacramentum, nec imita- 
rentur quod nuptiis agitur, sed diligerent quod nuptiis prae- 
notatur ».*° 

Quod virgines imagines viventes sunt perfectae illius inte- 
gritatis, qua Ecclesia cum Divino suo Sponso coniungitur, id 
procul dubio summae iisdem gloriae vertitur; quod vero eaedem 
mirabile signum praebent florentis sanctitatis spiritualisque il- 


5S. Cypr., De habitu virginum, 22; P. L. IV, 462; cfr. S. AmBros., De virgini- 
bus, lib. I, c. 8, n. 52; P. L. XVI, 202. 

53 MattTH. XIII, 46. 

5% §. Toom., Summa Th., II-II, q. 152, a. 5. 

5% Pontificale Romanum: De benedictione et consecratione virginum. 

lius fecunditatis, qua societas praestat a Iesu Christo condita, 
id profecto huic eidem societati gaudium affert tam vehemens, 
quam quod maxime. Hac de re optime Cyprianus scribit: « Flos 
est ille ecclesiastici germinis, decus atque ornamentum gratiae 
spiritalis, laeta indoles, laudis et honoris opus integrum atque 
incorruptum, Dei imago respondens ad sanctimoniam Domini, 
illustrior portio gregis Christi. Gaudet per illas atque in illis 
largiter floret Ecclesiae matris gloriosa fecunditas: quantoque 


plus copiosa virginitas numero suo addit, tanto plus gaudium 
matris augescit ». °° 


II 


Haec doctrina, qua statuitur virginitatem et coelibatum om- 
nino excellere ac matrimonio praestare, iam a Divino Redem- 
ptore et a gentium Apostolo, ut diximus, patefacta fuit; itemque 
in sacrosancta Tridentina synodo” sollemniter fuit ut divinae 
fidei dogma definita, et a Sanctis Patribus Ecclesiaeque Docto- 
ribus concordi semper sententia declarata. Praeterea ut Deces- 
sores Nostri, ita Nosmet ipsi, quotiescumque occasio data est, 
eam etiam atque etiam explanavimus ac valde commendavi- 
mus. Verumtamen, cum recens non defuerint qui hanc eandem 
doctrinam a maioribus Ecclesiae traditam impugnarent non 
sine gravi christifidelium periculo ac detrimento, Nos pro of- 
ficii Nostri conscientia opportunum duximus rem iterum per 
Encyclicas has Litteras resumere, et eiusmodi errores, qui sae- 
penumero sub fucata veri specie proponuntur, detegere ac re- 
probare. 


Imprimisque a communi probatorum hominum sensu, quem 
quidem Ecclesia semper in honore habuit, ii procul dubio aber- 
rant, qui naturalem sexus instinctum considerant quasi potio- 
rem maioremque humanae compagis propensionem et exinde 
concludunt hominem non posse per totius vitae cursum huius- 
modi appetitum coercere sine gravi periculo eius corporis vi- 


5¢ S. Cypr., De habitu virginum, 3; P. L. IV, 443. 
57 Sess. XXIV, can. 10. 

talia potissimumque nervos perturbandi, ideoque humanae per- 
sonae aequilibritati detrimentum inferendi. 

Ut autem S. Thomas iure meritoque animadvertit, quae no- 
stro in animo altius insidet propensio, reapse ad sui ipsius con- 
servationem spectat, inclinatio vero, quae e sexus facultatibus 
oritur, secundum obtinet locum. Ac praeterea ad humanae ratio- 
nis impulsum ac regimen pertinet, quae singulare est naturae 
nostrae privilegium, intimos huius generis moderari stimulos 
atque instinctus, eosdemque recto dominio suo efficere nobi- 
liores. ** 

Utique, proh dolor, post primum Adae peccatum, perturba- 
tae corporis facultates cupidinesque non solum in sensus, sed in 
animos etiam dominari contendunt, tenebras offundendo men- 
tibus ac debilitando voluntates. At Iesu Christi gratia idcirco 
nobis per sacramenta potissimum impertitur, ut spiritu viven- 
tes corpus in servitutem redigamus.* Castitatis virtus non a 
nobis postulat ut concupiscentiae stimulum ne sentiamus, sed 
ut rectae potius subiciamus rationi et legi gratiae ad id pro 
viribus contendendo, quod in humana christianaque vita no- 
bilius est. 

. Ad hoc autem animi imperium in corporis sensus perfecte 
acquirendum, non satis est ab actibus solummodo, qui directe 
castitati sint contrarii, sese abstinere, sed omnino necesse est 
libenter generoseque ea omnia deserere, quae huius virtutis 
actibus plus minusve remote adversentur: tunc enim animus 
in corpore plene regnat et spiritualem suam vitam pace ac 
libertate exercere potest. Quis igitur, inter eos qui catholicae 
religionis principiis innituntur, non videat perfectam castitatem 
virginitatemque, nedum naturali virorum ac mulierum incre- 
mento naturalique progressioni officiat, id augere ac nobilitare 
quam maxime? 


Recentius autem eorum sententiam maerenti animo reproba- 
vimus, qui eo usque procedunt ut coniugium asseverent unum 


Cfr. S. THom., Summa Th., I-II, q. 94, a. 2. 
8° Cfr. Gal. V, 25; I Cor. 1X, 27. 

esse, quod naturale personae humanae incrementum debitam- 
que perfectionem tueri possit.*° Nonnulli enim affirmant divi- 
nam gratiam, a matrimonii sacramento éz opere operato imper- 
titam, ita coniugii usum sanctum reddere, ut instrumentum eva- 
dat ad singulos animos cum Deo coniungendos efficacius quam 
virginitas ipsa, quandoquidem matrimonium christianum, non 
autem virginitas, sacramentum est. Quam quidem doctrinam 
utpote falsam ac detrimentosam denuntiamus. Utique enim hoc 
sacramentum divinam sponsis impertit gratiam ad coniugalem 
officium sancte obeundum; utique mutui amoris nexus confir- 
mat, quibus iidem una invicem continentur; verumtamen non 
ad id institutum est ut coniugii usum veluti instrumentum red- 
dat per se magis aptum ad sponsorum animos caritatis vinculo 
cum Deo ipso coniungendos.*' Nonne potius Apostolus Paulus 
coniugibus ius agnoscit a matrimonii usu se abstinendi ad 
tempus, ut vacent orationi, * idcirco quia eiusmodi abstinentia 
liberiorem reddit animum, qui velit caelestibus rebus Deique 
supplicationibus se dedere ? 


Denique asseverari non potest — ut quidam faciunt — « mu- 
tuum adiutorium »,** quod sponsi in christianis nuptiis quae- 
runt, opem esse perfectiorem quam solitudinem, ut aiunt, cordis 
virginum et coelibum, ad propriam sanctitatem assequendam. 
Nam, quamquam ii omnes, qui perfectae castitatis institutum 
amplexi sunt, humano huiusmodi amore se abdicaverunt, nihilo 
secius hac de causa affirmari non potest eos ob hanc eandem 
privationem suam reddidisse humanam personam quasi im- 
minutam ac despoliatam. Ii enim a caelestium ipso munerum 
Datore spirituale aliquid accipiunt, quod quidem illud in im- 
mensum exsuperat « mutuum adiutorium », a coniugibus sibi 
invicem impertitum. Cum siquidem ei omnino se devoveant, qui 
suum principium est, quique divinam cum ipsis participat vi- 


 Cfr. Allocutio ad Moderatrices supremas Ordinum et Institutorum Religiosa- 
rum, d. 15 septembris 1952; A. A. 8S. XLIV, 1952, p. 824. 

% Cfr. Decretum S. Officii, De matrimonii finibus, d. 1 aprilis 1944; A. A. 8S. 
XXXVI, 1944, p. 103. 

*3 Cfr. I Cor. VII, 5. 

Cfr. 0. I. C., can. 1013 § 1. 

tam, semet ipsos non minuunt, sed quam maxime adaugent. 
Quisnam enim verius potest, quam virgines, mirabilem illam 
Pauli Apostoli sententiam sibi tribuere: « Vivo autem iam non 
ego, vivit vero in me Christus » ? * 

Hac de causa Ecclesia sapientissime ducit sacerdotum coe- 
libatum tuendum esse; novit enim illum esse ac fore spiritua- 
lium gratiarum fontem, quibus iidem arctius usque cum Deo 
coniungantur. 


Opportunum praeterea putamus breviter heic aliquid de 
eorum errore attingere, qui quidem ut iuvenes a sacris Se- 
minariis, puellas vero a religiosis Institutis avertant, eorum 
mentibus inculcare enitantur Ecclesiam hodie illorum auxilio 
illorumque christianae virtutis professione magis indigere, qui 
matrimonio coniuncti communem cum ceteris in saeculo vitam 
traducant, quam sacerdotum sacrarumque virginum, qui ob 
nuncupatum castitatis votum quasi ab humana societate ab- 
strahantur. Quod quidem commentum, Venerabiles Fratres, 
falsum omnino esse ac perniciosissimum nemo est qui non 
videat. 

Equidem mens Nobis haud est infitiari catholicos coniu- 
ges, ob eorum christianae vitae exempla, in quibusvis locis com- 
morentur et in quibusvis versentur rerum adiunctis, uberes 
posse eorum virtutis testimonio salutaresque edere fructus. 
Verumtamen qui hac de causa suadet magis optandum esse 
in matrimonio vivere, quam se Deo omnino consecrare, is 
rectum rerum ordinem procul dubio invertit ac miscet. Vehe- 
menter utique cupimus, Venerabiles Fratres, ut qui iam con- 
fecerint nuptias, vel in matrimonium ire exoptent, opportune 
edoceantur se gravi teneri officio non modo quam habeant 
aut habituri sint subolem recte diligenterque educandi, sed 
etiam suae fidei testimonio virtutisque exemplo ceteros pro fa- 
cultate iuvandi. Attamen qui adulescentes ab ingrediendo Se- 
minario vel a Religiosis Ordinibus ac Sodalitatibus a sacrisque 
nuncupandis votis avertere contendant, iisdem suadendo se 


* Gal. II, 20. 


12 — Acta, vol. XXI, n. 5. — 16-5-1954. 

posse, si matrimonio coniungantur, utpote patres matresve fa- 
milias, christianae suae vitae professione omnibus aperta ac 
publica, maius assequi spirituale bonum, eos quidem omnes, 
ut officii Nostri conscientia postulat, facere non possumus quin 
omnino reprobemus. Aptius profecto rectiusque ii egerint, si 
innumeros eos, qui in coniugio vivunt, quam studiosissime 
possint, adhortentur ad apostolatus opera in laicorum ordine 
adiutrice navitate sua provehenda, quam si eos iuvenes, hodie 
non multos, proh dolor, qui se divino famulatui dedere cupiant, 
a virginitate abstrahere contenderint. Quam ad rem opportune 
scribit Ambrosius: « Semper spectavit ad gratiam sacerdotum 
iacere semina integritatis, et virginitatis studia provocare ». °° 

Ac praeterea monendum putamus, omnino falsum esse asse- 
verare, qui se perfectae castitati devoverint, eos ab hominum 
communitate quasi extraneos abesse. Sacrae enim virgines, 
quae vitam suam pauperum infirmorumque servitio dedunt, 
nullo habito stirpis, socialis ordinis, religionisve discrimine, 
nonne eorum miseriis eorumque doloribus intime coniunguntur, 
iisdemque suavissime afficiuntur, ac si reapse essent eorum 
matres? Itemque sacerdos nonne exemplo divini Magistri sui 
permotus, boni pastoris munere fungitur, qui oves suas cogno- 
scit ac nominatim vocat?** Iamvero ex perfecta, quam colunt, 
castitate hi sacerdotes ac religiosi viri religiosaeque mulieres 
habent, cur sese omnibus addicant, omnesque adament amore 
Christi. Atque ii etiam, qui vitam contemplativam ducunt, 
idcirco quod non modo suas preces supplicationesque, sed suam 
ipsorum quoque immolationem Deo offerunt pro ceterorum sa- 
lute, multum profecto conferunt ad Ecclesiae bonum; quin 
immo, cum in praesentibus rerum adiunctis apostolatus et ca- 
ritatis operibus se dedant ad normas, quas per Apostolicas 
Litteras Sponsa Christi*’ impertivimus, hac etiam ratione ma- 
xime probandi sunt; neque ab hominum consortione alieni dici 
queunt cum potius ad spiritualem eorum profectum duplici hac 
de causa adlaborent. 


65 S. AmBros., De virginitate, c. 5, n. 26; P. L. XVI, 272. 
* Cfr. Io. X, 14; X, 3. 
* Cfr. A. A. S8., XLIII, 1951, p. 20. 

III 


Iam ad ea deveniamus, Venerabiles Fratres, quae ex hac 
Ecclesiae doctrina de virginitatis excellentia, in vitae usum 
deduci queant. 

Hoc imprimis aperte declarandum est: idcirco quod virgi- 
nitas aliquid perfectius est quam coniugium existimanda, non 
inde consequi eam esse necessariam ad christianam perfectio- 
nem attingendam. Vitae sanctimonia, etiam sine castitate Deo 
dicata, reapse haberi potest; quod quidem frequentes testantur 
sancti viri sanctaeque mulieres, qui ab Ecclesia publico hono- 
rantur cultu, quique fideles fuerunt coniuges excellentesque 
patres matresve familias in exemplum enituere; immo haud 
rarum est coniuges etiam agnoscere, qui ad christianam per- 
fectionem studiosissime contendant. 

Animadvertendum praeterea est Deum non christianos om- 
nes ad virginitatem iubendo compellere, quemadmodum hisce 
verbis Paulus docet Apostolus: « De virginibus autem prae- 
ceptum Domini non habeo, consilium autem do ».** Ad perfe- 
ctam igitur castitatem amplectendam consilio tantum move- 
mur, utpote quae eos, « quibus datum est »,°° tutius atque ex- 
peditius ad evangelicam perfectionem, ad quam aspirent, et ad 
regnum caelorum assequendum conducere queat; quamobrem 
ea, ut recte animadvertit Ambrosius, « non imponitur, sed pro- 
ponitur ».” 

Hac de causa perfecta castitas hinc liberam a christianis 
optionem postulat antequam iidem se omnino Deo offerant ac 
dedant, illinc vero a Deo ipso supernum munus postulat super- 
namque gratiam.” Iam Divinus ipse Redemptor hac de re hisce 
verbis nos admonuit: « Non omnes capiunt verbum istud, sed 
quibus datum est... Qui potest capere, capiat ».’* Quam sacram 


6s T Cor. VII, 25. 

6 MatrTH. XIX, 11. 

70 §. AmBROS., De viduis, c. 12, n. 72; P. L. XVI, 256; cfr. S. Cypr., De habitu 
virginum, ¢. 23; P. L. IV, 463. 

1 Cfr. I Oor. VII, 7. 

7% Matru. XIX, 11, 12. 

Iesu Christi sententiam Hieronymus intento reputans animo, 
omnes adhortatur « ut unusquisque consideret vires suas, utrum 
possit virginalia et pudicitiae implere praecepta. Per se enim 
castitas blanda est et quemlibet ad se alliciens. Sed conside- 
randae sunt vires, ut qui potest capere capiat. Quasi hortan- 
tis vox Domini est, et milites suos ad pudicitiae praemium 
concitantis. Qui potest capere, capiat: qui potest pugnare, pu- 
gnet, superet ac triumphet ».” 

Virginitas enim ardua virtus est: ut quis eam amplecti va- 
leat, non modo requiritur ut firmum et expressum habeat propo- 
situm a legitimis oblectationibus, quae ex matrimonio oriuntur, 
omnino perpetuoque abstinendi, sed etiam ut rebellantes corpo- 
ris animique motus constanter vigilando eluctandoque coérceat 
ac sedet, ut a mundi sollicitationibus refugiat, utque daemonis 
certamina evincat. Quam verum igitur est illud Chrysostomi: 
« Et radix et fructus virginitatis vita crucifixa est »."* Virginitas 
enim, secundum Ambrosium, veluti sacrificium est, et virgo ipsa 
« pudoris hostia, victima castitatis Immo Methodius 
Olympi episcopus martyribus comparat virgines” et S. Grego- 
rius Magnus docet castitatem perfectam supplere martyrium: 
« Nam, quamvis occasio persecutionis desit, habet tamen pax 
nostra martyrium suum, quia, etsi carnis colla ferro non subdi- 
mus, spiritali tamen gladio carnalia desideria in mente truci- 
damus ».*’ Quapropter castitas Deo dicata fortes nobilesque ani- 
mos postulat, qui ad suum certamen certandum ac vincendum 
parati sint « propter regnum coelorum ».” 

Antequam igitur arctissimum eiusmodi iter ingrediantur, ii 
omnes, qui experiundo noverint se hac in re animi nimia debili- 
tate laborare, hanc Pauli Apostoli monitionem mente demissa 
audiant: « Quod si non se continent, nubant. Melius est enim 
nubere, ‘quam uri ».** Multis enim continentiae perpetuae onus 


7 §. Hreronym. Comment. in Matth., XIX, 12; P. L. XXVI, 136. 

7% S. Ioann. Curysost., De virginitate, 80; P. G. XLVIII, 592. 

7 S. AmBros., De virginibus, lib. I, c. 11, n. 65; P. L. XVI, 206. 

7 Cfr. S. MetHopius OLympPi, Convivium decem virginum, Orat. VII, c. 3; P. G. 
XVIII, 128-129. 

7 §. Grecor. MaGnus, Hom. in Evang., lib. I, hom. 3, n. 4; P. L. LXXVI, 1089. 

7% MatrH. XIX, 12. 

7% I Cor. VII, 9. 


| 


Acta Pii Pp. XII 181 


procul dubio gravius est, quam quod iisdem suaderi possit. Pa- 
rique modo, qui sacerdotes gravi tenentur officio eos adulescen- 
tes suo consilio iuvandi, qui ad sacerdotium capessendum vel 
ad religiosam ineundam vitam, quadam animi inclinatione, se 
excitatos dicant, ad rem diligenter considerandam eos adhor- 
tentur, ne viam ingrediantur, quam eos firmiter feliciterque ad 
finem usque obituros sperari non possit. Eiusmodi idoneitatem 
prudenter perpendant, audita etiam peritorum sententia, quo- 
ties consentaneum fuerit; tunc vero, si serium dubium supersit 
praesertim ex anteactae vitae experientia, suam auctoritatem 
interponant, ut candidati a statu perfectae castitatis capessendo 
desistant, neve iidem ad sacros ordines vel religiosam profes- 
sionem admittantur. 


Verumtamen, etsi Deo dicata castitas ardua virtus est, eam 
nihilo secius ii fideliter perfecteque servare possunt, qui Iesu 
Christi invitationi, re diligenter considerata, generoso respon- 
deant animo, et quidquid possunt ad hanc rem assequendam 
efficiant. Nam, cum eiusmodi virginitatis vel coelibatus statum 
capessierint, idcirco hoc donum gratiae a Deo accipient, quo 
adiuti suum propositum exsequi possint. Quapropter, si forte 
habeantur, « qui non sentiunt se castitatis (etiamsi eam vove- 
rint) habere donum », *° ne ipsi contendant exinde suis obliga- 
tionibus hac in re satisfacere non posse: « Nam “ Deus impos- 
sibilia non iubet, sed iubendo monet, et facere quod possis, et 
petere quod non possis ” * et adiuvat ut possis ».*? Hanc, solacio 
plenam veritatem eorum quoque in memoriam revocamus, quo- 
rum voluntas ob nervorum perturbationes infirmata est, et qui- 
bus nonnulli medici, interdum etiam catholici, nimia facilitate 
suadent — speciosam interponentes causam, se nempe non posse 
sine mentis aequilibritatis detrimento castitatem servare — ut 
eiusmodi obligatione eximantur. Quam utilius opportuniusque 
est huius generis infirmos adiuvare ad suam solidandam volun- 
tatem, eosdemque admonere ne ipsis quidem castitatem impos- 


80 Cfr. Conc. Trid., sess. XXIV, can. 9. 
81 Cfr. S. AuGusTIN., De natura et gratia, c. 43, n. 50; P. DL. XLIV, 271. 
8% QOonc. Trid., sess. VI, c. 11. 

sibilem esse, secundum Apostoli sententiam: « Fidelis autem 
Deus est, qui non patietur.vos tentari supra id quod potestis, 
sed faciet etiam cum tentatione proventum ut possitis susti- 
nere ». *° 


Haec autem sunt, quae Divinus ipse Redemptor nobis com- 
mendavit adiumenta, quibus virtutem nostram efficaciter tuea- 
mur: sedula nempe adsiduaque vigilantia, qua quidquid in no- 
stra facultate est diligenter efficiamus; ac praeterea constans 
precatio, qua id a Deo petamus, quod nos pro infirmitate no- 
stra assequi non possimus: « Vigilate et orate, ut non intretis 
in tentationem; spiritus quidem promptus est, caro autem in- 
firma ». ** 

Eiusmodi vigilantia, quae ad quaelibet pertineat nostrae vi- 
tae momenta et ad quaevis etiam rerum adiuncta, nobis om- 
nino necessaria est: « Caro enim concupiscit adversus spiri- 
tum, spiritus autem adversus carnem ».*° Si quis vero aliquid, 
etsi parum, corporis illecebris concesserit, facile is ad ea « opera 
carnis », quae Apostolus enumerat,** et quae turpiora ac foe- 
diora sunt hominum vitia, se prolabi sentiet. 

Hac de causa imprimis invigilemus oportet cupidinum sen- 
suumque motibus, eosdemque voluntaria etiam asperitate vi- 
tae corporisque castigatione ita coérceamus, ut rectae efficia- 
mus rationi Deique legi subiectos: « Qui autem sunt Christi, 
carnem suam crucifixerunt cum vitiis et concupiscentiis ». *’ 
Ipse gentium Apostolus de semet ipso confitetur: « Castigo 
corpus meum et in servitutem redigo, ne forte, cum aliis prae- 
dicaverim, ipse reprobus efficiar ». ** Omnes sancti viri sanctae- 
que mulieres suorum sensuum cupidinumque motibus impense 
invigilarunt eosque interdum acerrime cohibuerunt, secundum 
verba ipsius Divini Magistri docentis: « Ego autem dico vobis, 
quia omnis qui viderit mulierem ad concupiscendum eam, iam 


8 I Cor. X, 13. 

MattH. XXVI, 41. 
8 Gal. V, 17. 

8¢ Cfr. Ibid. 19-21. 

87 Ibid. 24. 

8 I Cor. IX, 27. 

moechatus est eam in corde suo. Quod si oculus tuus dexter 
scandalizat te, erue eum et proice abs te: expedit enim tibi ut 
pereat unum membrorum tuorum, quam totum corpus tuum 
mittatur in gehennam ».** Qua admonitione, ut luculenter pa- 
tet, id a nobis imprimis Redemptor noster postulat ut nempe, 
ne mente quidem, peccato umquam concedamus, itemque ut ea 
omnia a nobis firma voluntate arceamus, quae pulcherrimam 
eiusmodi virtutem vel levissimo modo commaculare queant. 
Hac in re nulla nimia diligentia, nulla severitas nimia haberi 
potest. Si infirma valetudo aliaeve causae alicui graviores cor- 
poris austeritates non permittant, nunquam tamen eum ex vigi- 
lantia et interna sui ipsius refrenatione eximunt, 

Quam ad rem animadvertendum praeterea est — quod cete- 
roquin Sancti Patres*’ Ecclesiaeque Doctores* docent — faci- 
lius nos posse peccati blandimenta cupidinumque illecebras 
eluctando compescere, si non recta adversus ea repugnemus, 
sed potius si ab iisdem pro viribus refugiamus. Ad tuendam 
castimoniam, secundum Hieronymi sententiam, fuga magis va- 
let quam apertum certamen: « Ideo fugio, ne vincar ».” Quae 
quidem fuga ita intellegenda est, ut non modo peccandi occa- 
siones diligenter arceamus, sed praesertim ut in huius generis 
certaminibus mentem animumque ad divina erigamus, in eo 
potissimum defixi, cui virginitatem nostram devovimus. « In- 
spicite pulchritudinem Amatoris vestri »,** ut Augustinus ad- 
monet. 

Iamvero eiusmodi fugam ac sedulam vigilantiam, quibus 
nos a peccandi occasionibus diligentissime removeamus oportet, 
sancti viri sanctaeque mulieres nullo non tempore habuerunt 
utpote aptiorem eluctandi hoc in genere rationem; verumtamen 
hodie non idem omnes sentire videntur. Nonnulli siquidem au- 
tumant christianos omnes, ac praesertim sacrorum administros, 


89 MattH. V, 28-29. 
99 Cfr. S. CagEsaR. ARELAT., Sermo 41; ed. G. Morin, Maredsous, 1937, vol. I, 
» 272. 

21 Cfr. S. Toomas, In Ep. I ad Cor. VI, lect. 3; S. Franciscus Sates. Introduc- 
tion a la vie dévote, part. IV, c. 7; S. ALPHONSUS A LicuoRI, La vera sposa di Gest Cristo, 
1, 16; ¢. 15,:n. 10. 

% §, Hizronyrm. Contra Vigilant., 16; P. L. XXIII, 352. 

% §, AuGUSTIN., De sancta virginitate, co. 54; P. L. XL, 428. 

non ut superioribus aetatibus esse a mundo segregandos, ut 
aiunt, sed mundo praesentes esse oportere, et ideo necesse esse 
eos aleam subire atque eorum castitatem in discrimen adducere, 
ut inde clare pateat utrum habeant, an non, validam obsistendi 
facultatem: omnia igitur videant iuvenes clerici, ita ut omnia 
cernere aequo animo assuescant, atque adeo quibusvis pertur- 
bationibus se immunes reddant. Hac de causa facile concedunt 
eos posse, nulla habita verecundia, in quidquid obversetur li- 
bere oculos convertere; cinematographica spectacula frequen- 
tare, ac vel illa etiam, quae ab ecclesiasticis censoribus prohibita 
fuerint; quoslibet commentarios, etsi obscenos, pervolutare, 
atque eas etiam amatorias fabulas legere, quae in Indice scri- 
ptorum prohibitorum annumerentur, vel ipso vetentur naturali 
iure. Idque idcirco concedunt, quod censent eiusmodi spectacu- 
lis editisque scriptionibus hodie hominum multitudinem pasci, 
quorum quidem cogitandi sentiendique modum intellegere de- 
beant qui eos iuvare velint. Atqui facile cernitur falsam hanc 
esse ac detrimentosam cleri educandi rationem eiusdemque ad 
crediti muneris assequendam sanctitatem conformandi. Etenim 
« qui amat periculum, in illo peribit »;°* atque in hanc rem op- 
portuna cadit haec Sancti Augustini admonitio: « Ne dicatis 
vos habere animos pudicos si habeatis oculos impudicos, quia 
impudicus oculus impudici cordis est nuntius ».* 

Procul dubio haec funesta agendi ratio in gravi ratiocinandi 
confusione innititur. Siquidem Christus Dominus de Apostolis 
utique asseveravit: « Ego misi eos in mundum »;* sed antea 
tamen de iisdem dixerat: « De mundo non sunt, sicut et ego 
non sum de mundo »,*’ ac divinum Patrem suum hisce verbis 
precatus est: « Non rogo ut tollas eos de mundo, sed ut serves 
eos a malo».** Ab Ecclesia autem, quae iisdem permovetur 
principiis, ut sacerdotes a malis incitamentis arceantur, quae 
facile illos omnes attingere queant, qui in mediis mundi rebus 


 Eeclt., III, 27. 

§. AucusTIN., Epist. 211, n. 10; P. L. XX XIII, 961. 
* To. XVII, 18. 

Ibid. 16. 


% Ibid. 15. 


Acta Pit Pp. XII 185 


versentur, opportunae sapientesque editae sunt normae, ** qui- 
bus eorum vitae sanctimonia longe satis a laicorum hominum 
curis et oblectamentis in tuto ponatur. 

Iamvero maiore profecto de causa iuvenis clerus, idcirco 
quod ad vitam spiritualem ad perfectionemque sacerdotalem 
vel religiosam educandus est, oportet a mundi tumultu segrega- 
tus sit, priusquam ad suum certandum certamen prodeat, et in 
sacrum Seminarium vel in scholasticorum sodalium domum per 
diuturnum temporis spatium excipiatur, ubi edoceatur diligen- 
ter seduloque conformetur ad eas quaestiones sensim prudenter- 
que attingendas cognoscendasque, quae praesens induxit aetas, 
secundum normas quas Nosmet ipsi per Apostolicam Adhorta- 
tionem Menti nostrae impertivimus. **° Quisnam enim viridarii 
cultor virgulta, electa quidem sed adhuc tenuia, procellosis 
tempestatibus idcirco obiciat, ut suae, qua nondum polleant, 
firmitudinis experimentum praebeant? Atqui sacri Seminarii 
alumni ac scholastici sodales instar iuvenum debiliumque arbu- 
storum certo habendi sunt, quos adhuc in tuto ponere ac pede- 
temptim ad resistendum certandumque comparare necesse est. 

Rectius profecto utiliusque fecerint sacrae iuventutis edu- 
catores, si adulescentium mentibus christianae pudicitiae prae- 
cepta inculcaverint, quae quidem tantopere valet ad virgini- 
tatis incolumitatem servandam et quae castitatis prudentia 
revera dici potest. Pudicitia enim et ingruens periculum pro- 
spicit, et vetat ne quis se discrimini prodat, et ea etiam rerum 
adiuncta vitare iubet, a quibus aliquis minus prudens non refu- 
git. Verba turpia minusve honesta non amat, et ab immodestia 
vel levissima abhorret, atque a suspecta familiaritate cum alte- 
tius sexus personis diligenter cavet, cum animo suadeat de- 
bitam corpori praestare reverentiam, quod membrum Christi 
sit** ac Spiritus Sancti templum.’*” Qui christiana verecundia 


® Cfr. C. I. C., can. 124-142. Cir. B. Pius PP. X, Exhort. ad cler, cath. Haerent 
animo, A. S. 8., XLI, 1908, pp. 565-573; Prous PP. XI, Litt. enc. Ad catholici sacer- 
dotii fastigium, A. A. 8S., XXVIII, 1936, pp. 23-30; Prius XII, Adhort. apost. Menti 
Nostrae, A. A. S., XLII, 1950, pp. 692-694. 

100 Cfr. A. A. S. XLII, 1950, pp. 690-691. 

101 Cfr. I Oor. VI, 15. 

186 Acta Apostolicae Sedis - Commentarium Offciale 


ornatus est, quodlibet abominatur impuritatis peccatum, ab 
eoque illico se abstrahit, quotiescumque eius illecebris allicitur. 

Pudicitia praeterea parentibus atque educatoribus opportuna 
verba suggerit ac praebet, quibus oporteat iuvenum conscien- 
tiam, ad castimoniam quod attinet, conformare. « Quocirca — 
ut in allocutione haud ita multo ante habita animadvertimus 
— huiusmodi verecundia non ita accipienda est ut hac super 
causa perpetuo aequiparetur silentio, utque in impertienda di- 
sciplina morum ne sobrius quidem cautusque sermo de iis um- 
quam fiat ».’** Verumtamen, nostris hisce temporibus, nonnulli 
institutores educatoresque nimio saepius sibi officium esse du- 
cunt innocentes pueros puellasque tali modo arcanis humanae 
generationis initiandi rebus, qui eorum pudorem offendat. Atqui 
iusta hac in re agendi temperatio ac moderatio adhibenda est, 
quae a christiana pudicitia requiritur. 

Haec autem pudica verecundia Dei timore alitur, eo videli- 
cet filiorum timore, profundae humilitatis christianae virtute 
innixo, quo summa cura a peccato cuiusvis generis abhorremus, 
ut Decessor Noster 8S. Clemens I hisce verbis asseverat: « Qui 
carne castus est, ne glorietur, cum sciat alium esse qui continen- 
tiae donum ipsi tribuat ».*°* Quanti autem momenti christiana 
humilitas sit ad virginitatem custodiendam, nemo fortasse cla- 
tius quam Augustinus docuit: « Quia perpetua continentia, ma- 
ximeque virginitas, magnum bonum est in sanctis Dei, vigilan- 
tissime cavendum est ne superbia corrumpatur. ... Quod bonum 
quanto magnum video, tanto ei, ne pereat, furem superbiam 
pertimesco. Non ergo custodit bonum virginale, nisi Deus ipse 
qui dedit: et “ Deus est charitas ”.*°° Custos ergo virginitatis 
charitas; locus autem huius custodis humilitas ». *°* 


Aliud praeterea intento perpendendum est animo: ad illi- 
batam nempe conservandam castimoniam neque vigilantiam, 


10 Alloc. Magis quam mentis, d. 23 Sept., a. 1951; A. A. S. XLIII, 1951, p. 736. 

10% §. CLemMENS Rom., Ad Oorinthios, XXXVIII, 2; ed. Funk-Diekamp, Patres 
Apostolici, vol. I, p. 148. 

10% T Joann., IV, 8. 

106 §, AuGuSTIN., De sancta virginitate, cc. 33, 51; P. L. XL, 415, 426; cfr. ec. 31- 
32. 38; 412-415, 419. : 

neque verecundiam valere satis. Adiumentis etiam utendum 
est, quae naturae vires omnino excedunt: hoc est precatione 
ad Deum adhibita, Paenitentiae et Eucharistiae sacramentis, 
incensaque pietate erga Sanctissimam Dei Matrem. 

Numquam obliviscendum est perfectam castitatem excel- 
sum donum esse a Deo datum. Quam ad rem haec presse ani- 
madvertit Hieronymus: « His datum est,*’ qui petierunt, qui 
voluerunt, qui ut acciperent laboraverunt. Omni enim petenti 
dabitur, et quaerens inveniet, et pulsanti aperietur »,’°* A san- 
cta precatione pendet, Ambrosius addit, constans virginum 
fidelitas erga Divinum Sponsum.’” Et S. Alphonsus a Liguori 
ea, qua praestabat, flagrantissima pietate docet nullam esse 
magis necessariam et securam opem ad tentationes vincendas 
adversus pulchram eiusmodi castitatis virtutem, quam statim 
ad Deum precando confugere.""° 

Ad preces tamen accedat oportet Paenitentiae Sacramentum, 
quod frequenter studioseque adhibitum, utpote spirituale me- 
dicamentum, nos expiat ac sanat; itemque Eucharistiae pabu- 
lum, quod quidem, ut Decessor Noster imm. mem. Leo XIII 
asseverat, optimum est « remedium contra libidinem ».** Quo 
purior et castior est animus, eo magis hunc panem esurit, ex 
quo fortitudinem haurit ad obsistendum quibuslibet impuri pec- 
cati illecebris, et quo arctius cum Divino Sponso coniungitur: 
« Qui manducat meam carnem, et bibit meum sanguinem, in 
me manet et ego in illo ».*” 


Insignis sane et per saeculorum decursum iterum iterumque 
experimento probata ratio, qua intemerata perfectaque castitas 
custodiatur ac foveatur, solida est atque incensissima erga Dei- 
param Virginem pietas. Hac enim pietate quodam modo cetera 
omnia adiumenta continentur; quandoquidem qui ea sincere 
impenseque animatur, is procul dubio ad sedulam vigilantiam, 


10? Cfr. MattH. XIX, 11. 

108 Cfr- Jbid. VII, 8; 8S. Hreronym., Comm. in Matth. XIX, 11; P. L. XXVI, 135. 
109 Cfr. S. AMBROS., De virginibus, lib. III, c. 4, nn. 18-20; P. L. XVI, 225. 

110 Cfr. S. ALPHONSUS A LiGuoORI, Pratica di amar Gesu Cristo, c. 17, nn. 7-16. 

111 Leo XIII, Enc. Mirae caritatis, d. 28 Maii, a. 1902; A. L. XXII, pp. 1902-1903. 
us To, VI, 57. 

ad effundendas preces, atque ad accedendum ad paenitentiae 
tribunal et ad sacram mensam salutariter excitatur. Quamobrem 
sacerdotes omnes ac religiosos sodales sacrasque virgines pa- 
terno adhortamur animo, ut in peculiarem tutelam se recipiant 
almae Dei Matris, quae virginum Virgo est atque « virginitatis 
magistra », ut asseverat Ambrosius,** et quae potentissima 
Mater est praesertim eorum omnium, qui se divino servitio man- 
ciparunt ac consecrarunt. 

Per eam autem esse virginitatem ortam iam animadvertit 
Athanasius, ** atque hisce verbis clare docet Augustinus: « Coe- 
pit dignitas virginalis a Matre Domini»."* Atque eiusdem 
Athanasii** vestigia premens Ambrosius Mariae Virginis vitam 
virginibus tamquam exemplar proponit: « Hanc imitamini, fi- 
liae..."’ Sit igitur vobis tamquam in imagine descripta virgi- 
nitas vita Mariae, de qua, velut speculo, refulgeat species ca- 
stitatis et forma virtutis. Hinc sumatis licet exempla vivendi, 
ubi tamquam in exemplari magisteria expressa probitatis, quid 
corrigere, quid effingere, quid tenere debeatis, ostendunt... Haec 
est imago virginitatis. Talis enim fuit Maria, ut eius unius vita 
omnium sit disciplina...’** Ergo sancta Maria disciplinam vitae 
informet ».** « Cuius tanta gratia ut, non solum in se virginita- 
tis gratiam reservaret, sed etiam his, quos viseret, integritatis 
insigne conferret ». '*° Quam verum igitur est illud eiusdem Am- 
brosii effatum: « O divitias Marianae Virginitatis! »’*? Ob quas 
quidem divitias hodiernis etiam sacris virginibus religiosisque 
viris et sacerdotibus summopere prodest virginitatem Mariae 
contemplari, ut fidelius ac perfectius castitatem proprii status 
exerceant. 

Sed non satis vobis sit, dilectissimi filii et filiae, de Bea- 
tae Mariae Virginis virtutibus meditari: ad ipsam impensis- 


u3 §, AmBros., De institutione virginis, c. 6, n. 46; P. L. XVI, 320. 

14 Cfr. S. ATHANAS., De virginitate, ed. Th. Lefort, Muséon, XLII, 1929, p. 247. 
15 §, AUGUSTIN., Serm. 51, c. 16, n. 26; P. L. XX XVIII, 348. 

us Cfr. S. ArHanas, Ibid., p. 244. 

u7 §. AmBros., De institutione virginis, c. 14, n. 87; P. L. XVI, 328. 

us §, AmBRos., De virginibus, lib. II, c. 2, n. 6, 15; P. L. XVI, 208, 210. 

19 Jbid., c. 3, n. 19; P. LZ. XVI, 211. 

120 §, AMBROS., De institut. virginis, c. 7, n. 50; P. DL. XVI, 319. 

121 Jbid., c. 13, n. 81; P. LD. XVI, 339. 

sima etiam cum fiducia confugite, consilio obsequentes S. Ber- 
nardi hortantis: « Quaeramus gratiam, et per Mariam quaera- 
mus ».’” Ac peculiari modo per Marianum qui volvitur annum 
in ipsa vestrae spiritualis vitae ac perfectionis curam reponite, 
exemplum imitantes Hieronymi, qui asseverabat: « Mihi virgi- 
nitas in Maria dedicatur et Christo ».*** 


IV 


In gravibus difficultatibus, quas hodie Ecclesia eluctari de- 
bet, Noster Supremi Pastoris animus magno solacio afficitur, 
Venerabiles Fratres, cum cernimus virginitatem, quae ubique 
terrarum floret, nostra quoque ut superioribus aetatibus, ma- 
gna in aestimatione magnoque in honore esse, quamvis, ut dixi- 
mus, erroribus impugnetur, quos tamen, ut evanidos, quam 
primum dilapsuros confidimus. 

Haud diffitemur nihilo secius hoc gaudium Nostrum aliqua 
obumbrari maestitia, cum noscamus in non paucis regionibus 
eorum numerum in dies imminui, qui divino quodam afflatu 
vocati amplectendum suscipiant virginalis vitae institutum. 
Quibus praesertim de causis id eveniat, iam supra diximus; 
non est igitur cur rem iterum attingamus. Confidimus po- 
tius fore ut ii iuvenum educatores, qui hac super re in errores 
prolapsi fuerint, eos quam primum detegant ac repudient, ideo- 
que sibi cordi habeant et iisdem mederi, et quidquid possunt 
efficere, ut qui ad sacerdotalia munia capessenda vel ad am- 
plectendum religiosae vitae institutum superno quodam instin- 
ctu vocatos se sentiant, suisque ipsorum curis concrediti fue- 
rint, ii omni ope adiuventur, ut excelsam eiusmodi metam 
attingere queant. Atque utinam feliciter contingat ut nova fre- 
quentioraque sacerdotum, religiosorum sodalium sacrarumque 
virginum agmina, praesentibus Ecclesiae necessitatibus numero 
virtuteque paria, ad Dominicam excolendam vineam quam pri- 
mum prodeant. 


122 §, BERNARD., In nativitate B. Mariae Virginis, Sermo de aquaeductu, n. 8; 
P. L. 183, 441-442. 
123 §, HreronyYM., Hpist. 22, n. 18; P. L. XXII, 405. 

Hortamur praeterea — ut Apostolici officii Nostri conscien- 
tia postulat — patres matresque familias, ut libenter velint 
eos divino famulatui offerre, quos filios habeant ad illum su- 
scipiendum vocatos. Quodsi hoc iisdem afferat aliquid oneris, 
maestitiae, aegritudinis, haec verba intento meditentur animo, 
quibus Ambrosius Mediolanenses admonebat matres: « Ple- 
rasque virgines cognovi velle et prohiberi etiam prodire a ma- 
tribus... Si hominem vellent amare filiae vestrae, per leges pos- 
sent eligere quem vellent. Quibus igitur hominem eligere licet, 
Deum non licet? » 

Considerent parentes quanto sibi honori sit suum filium 
cernere sacerdotio augeri, vel filiam suam Divino Sponso vir- 
ginitatem devovere suam. Ad sacras virgines quod attinet 
idem Mediolanensis Episcopus haec habet: « Audistis, paren- 
tes... Virgo Dei donum est, munus parentis, sacerdotium ca- 
stitatis. Virgo matris hostia est, cuius cotidiano sacrificio vis 
divina placatur 

Nunc vero, antequam Encyclicis hisce Litteris finem faci- 
mus, cupimus, Venerabiles Fratres, mentem animumque No- 
strum ad eos ad easque peculiari modo convertere, qui divino 
famulatui mancipati, in non paucis regionibus acres funestas- 
que insectationes patiuntur. Sibi exemplum sumant ad imi- 
tandum ab illis primaevae Ecclesiae aetatis sacris virginibus, 
quae suae ipsarum virginitatis causa strenuo invictoque animo 
martyrium subiere. 

Ii omnes quod sacrosanctum inierunt propositum serviendi 
Christo, in eo « usque ad mortem »**’ forti animo perseverent; 
ac prae oculis habeant suos angores suasque aerumnas et preca- 
tiones magni esse pretii coram Deo ad eius regnum in suis re- 
gionibus in universaque Ecclesia instaurandum; itemque sibi 
certissimum habeant eos, qui « sequuntur Agnum quocumque 
ierit »,’* sempiternum in aevum «canticum novum edi- 
turos esse, quod nemo alius canere possit. 
1% S. AmBR., De virginibus lib. I, e. 10, n. 58; P. L. XVI, 206. 
188 Ibid., c. 7, n. 32; P. L. XVI, 198. 

1% Cir. S. AMBROS., De virginibus, lib. II, c. 4, n. 32; P. L. XVI, 215-216. 
47 Phil., II, 8. 


1% Apoc. XIV, 4. 
129 Ibid., 3. 

Nos autem erga eos, sive sacerdotes religiososque sodales, 
sive sacras virgines, qui quidem ad martyrium usque suam fi- 
dem strenue profitentur, paterno miserantique commovemur 
animo; ac non modo pro eis, sed pro iis etiam omnibus, qui 
in qualibet terrarum orbis parte divino servitio se omnino de- 
dunt ac consecrant, supplices ad Deum admovemus preces, ut 
eos confirmet, roboret, consoletur; ac vos singulos universos, 
Venerabiles Fratres, vestrosque greges vehementer adhortamur 
ut, una Nobiscum comprecando, necessaria iis omnibus impe- 
tretis divina solacia divinaque munera et auxilia. 

Quorum divinorum munerum conciliatrix esto, peculiaris- 
que benevolentiae testis Apostolica Benedictio, quam vobis, 
Venerabiles Fratres, ceteris sacrorum administris ac sacris 
virginibus, iis imprimis, « qui persecutionem patiuntur pro- 
pter iustitiam »,’*° ac cunctis e gregibus vestris christifidelibus 
amantissime in Domino impertimus. 

Datum Romae, apud S. Petrum, die xxv mensis Martii, in 
festo Annuntiationis B. Mariae Virginis, anno mpcccciiv, Pon- 
tificatus Nostri sexto decimo. 


PIUS PP. 


130 MatrH. V, 10. 

ACTA TRIBUNALIUM 


SACRA ROMANA ROTA 


Citatio edictalis 


BASILEEN. 


NULLITATIS MATRIMONII ET DISPENSATIONIS 
(SCHNORR VON CAROLSFELD-DETTO) 


Cum ignoretur locus actualis commorationis Domini Wolfgang 
Detto, in causa conventi, eundem citamus ad comparendum, sive per se 
sive per procuratorem legitime constitutum, in sede Tribunalis S. R. 
Rotae (Roma, Palazzo della Cancelleria) die 16 Iunii 1954, hora unde- 
cima ad concordandum de dubio disputando, vel infrascripto subscri- 
bendum et ad diem designandam, qua habebitur Turnus Rotalis pro 
causae definitione. 


An constet de mullitate matrimonii in casu, et quatenus negative, 
an consilium praestandum sit Ssmo pro dispensatione super matrimonio 
rato et non consummato, in casu. 


Ordinarii locorum, parochi, sacerdotes et fideles quicumque noti- 
tiam habentes de loco commorationis praedicti Domini Wolfgang Detto 
curare debent, ut de hac edictali citatione ipse moneatur.* 


Arcturus Wynen, Ponens 


Ex Cancellaria Tribunalis S. R. Rotae, die 24 Aprilis 1954. 
E. Fiore, Notarius 


* Etant inconnu le lieu de la demeure actuelle de Mr Wolfgang Detto, 
defendeur en cette cause, nous le citons 4 comparaitre, par propre per- 
sonne ou par un procureur légitimement constitué, au siége du Tribunal de 
la S. Rote Romaine (Roma, Palazzo della Cancelleria) le 16 Juin 1954, a 
11 heures, pour concorder ou souscrire le doute ci-dessous rapporté, et fixer le 
jour de la décision de la cause devant la Rote, 


Conste-t-il de la nullité du mariage dans cette cause? Et dans la néga- 
tive. Doit-on interroger le Saint-Pére pour la dispense super rato et non con- 
summato dans le cas? 


Les Ordinaires des lieux, les curés, les prétres, les fidéles ayant connais- 
sance du lieu de la résidence du dit Mr Wolfgang Detto devront, dans la me- 
sure du possible, l’avertir de la présente citation. 

Editio anglica, gallica, germanica, hispanica, italica, lusitanica 
Lit. 100 ($ 0,20) 


ORDO DIVINI OFFICII RECITANDI 
SACRIQUE PERAGENDI IUXTA KALENDARIUM 
UNIVERSALIS ECCLESIAE PRO ANNO DOMINI 1955 

COMMENTARIUS 

2® editio - tria vol. pag. 1900, L. 6500 ($ 12) 


Classicum opus Cardinalis Lega, unicus commentarius amplus et completus libri quarti Codicis, cuius 
libri redactioni ipse Cardinalis. multum contulit, secundo nunc apparet cum addito tractatu Rev.mi D.ni 

LEXICON EORUM VOCABULORUM, QUAE 
DIFFICILIUS LATINE REDDUNTUR 


in-16° pag. 576, Lib. 2000 ($ 4) 


ADDENDA LECTIONIBUS SANCTORUM QUI NUPER PATRONI 
PRO UNIVERSALI ECCLESIA DECLARATI SUNT 
Ex Decr. S.R.C. Urbis et Orbis, d. 16 Octobris 1953, in A. A. S., 16 Februarii 1954, p. 72. 

L. 10 ($ 0,02) 


F 
‘ 
4 
a 
= 
- 
: 
5 
| 
2 
4 
j 


LIBRERIA EDITRICE VATICANA. 


~CITTA DEL VATI CANO 


A. D. TRENDALL 


VASI ANTICHI DIPINTI DEL VATICANO 


VASI ITALIOTI ED ETRUSCHI 
A FIGURE ROSSE 


FASC. I. — VASI PROTO - ITALIOTI, LUCANI, PESTANI E CAMPANI 
- VASI APULI FINO A CIRCA IL 375 a. C. 


PREFAZIONE DI BARTOLOMEO NOGARA 


« 


Le travail que M. Carlo 
Albizzati consacré 
(1922-1942) aux vases 
antiques du Vatican (Va- 
si Antichi del Vaticano) 
sera continué avec un 
ouvrage sur les vases 
italiotes et étrusques aux 
figures rouges du v® et 
1v® siécle a. C. Ce nou- 
veau volume sera I’ceuvre 
de M. D. Trendall, rec- 
teur de luniversité de 
Canberra, dont on con- 
nait la haute compétence 
en pareille matiére. Des 
planches disposées .A la 
fin de l’ouvrage repro- 
duiront- tous les vases 
décrits dans le texte. 


Le second fascicule est 
sous presse. 


The publication (1922- 
1942) of Carlo Albizzati 
about the Antique Vases 
in the Vatican (Vasi An- 
tichi del Vaticano) will 
be continued with the 
Italiot-and Etruscan Va- 
ses bearing red figures 
proper to the Vth and 
IVth centuries B.C. This 
part will be entrusted to 
the most competent care 
of D. Trendall, Rector 


‘of the University of Can- 


berra. The attached pla- 
tes will present the re- 
production ‘of all the 
vases described. 


Das Werk, das Carlo 
Albizzati 1922-1942 tiber 
die antiken Vasen des 
Vatikans herausgegeben 
hat (Vasi Antichi del 
Vaticano), wird fortge- 
setzt mit einer Arbeit 
tiber die __altitalischen 
und etruskischen Vasen 
mit roten Figuren des 


V. und IV. Jahrh. v. Chr. 


Verfasser ist der als 
griindlicher Kenner an- 
tiker Keramik bekannte 
D. Trendall, Rektor der 
Universitat von Can- 
berra. 


Alle beschriebenen Va- 
sen sind auf den beige- 
gebenen Tafeln abgebil- 
det, 


Testo e tavole sono raccolti in una cartella in mezza tela: di Hino-grezzo (gr; 1,800). 
Formato cm: 33 ><25, pp. Iv-100 di testo con g figure XXXVIII -tavole. 
Lit. 6000 -($ 10) 


El trabajo de Carlo Albiz- _ 
zati (1922-1942) « Vasos 
Antiguos del Vaticano » 
(Vasi antichi del Vati- 
cano) continuado 
con otra publicacién re- 
ferente a los Vasos Ita- 
liotas y Etruscos, de los ° 
sigloss V y IV a. CG, la 
cual ira acompaiiada de 
reproducciones en color 
rojo. Este nuevo volumen 
corre a cargo del cono- 
cido y competente escritor 
D. Trendall, Rector. de 
la Universidad de Can- 
berra. Todos los vasos de- 
scritos en la obra vienen 
reproducidos. en laminas 
al final de-la misma. 


Est4 en prensa el segun- 
do fasciculo. 

